Zadeva C-276/07

Nancy Delay

proti

Università degli studi di Firenze in drugim

(Predlog za sprejetje predhodne odločbe, ki ga je vložilo Corte d'appello di Firenze)

„Prosto gibanje delavcev — Diskriminacija na podlagi državljanstva — Kategorija ‚lektorji na izmenjavi‘ — Nekdanji lektorji za tuji jezik — Priznanje že pridobljenih pravic“

Sodba Sodišča (sedmi senat) z dne 15. maja 2008 I - 3638

Povzetek sodbe

Prosto gibanje oseb – Delavci – Enako obravnavanje – Pogoji za zaposlitev

(člen 39(2) ES)

V skladu s členom 39(2) ES prosto gibanje delavcev vključuje odpravo vsakršne diskriminacije na podlagi državljanstva delavcev držav članic v zvezi z zaposlitvijo, plačilom in drugimi delovnimi pogoji. V skladu z načelom enakega obravnavanja, ki je posebej izraženo v členu 39 ES, se zahteva, naj se primerljivi položaji ne obravnavajo različno in naj se različni položaji ne obravnavajo enako, razen če je tako obravnavanje objektivno utemeljeno.

Če imajo domači delavci na podlagi nacionalne zakonodaje pravico do obnovitve svoje kariere z vidika povišanja plače, delovne dobe in prispevkov za socialno varnost, ki jih je plačal delodajalec, od dneva svoje prve zaposlitve, morajo imeti tudi nekdanji lektorji za tuji jezik, ki so postali jezikoslovni sodelavci, pravico do podobne obnovitve z učinkom od dneva njihove prve zaposlitve.

Ker se pri uporabi nacionalne zakonodaje za domače delavce domneva nadaljevanje delovnih razmerij med delodajalcem in delavci, mora nacionalno sodišče, ki je edino pristojno za presojo dejstev in za razlago nacionalne zakonodaje, ugotoviti obstoj stalne zveze med nalogami, ki jih je opravljal kot lektor na izmenjavi, in tistimi, ki ji jih je opravljal kot jezikoslovni sodelavec. Navedeno sodišče mora pri tej presoji preveriti, prvič, ali imata poklicna dejavnost, ki jo opravljajo lektorji na izmenjavi, in poklicna dejavnost, ki jo opravljajo jezikoslovni sodelavci, enako funkcionalno vsebino, zlasti v zvezi z opredelitvijo pedagoških vrednosti jezikovnih tečajev in v zvezi s preizkusi znanja študentov, in, drugič, ali obe vrsti zadevnih nalog zadovoljujeta iste potrebe poučevanja. Če bi predložitveno sodišče ugotovilo, da obstaja taka stalna zveza kljub začasni prekinitvi delovnega razmerja s svojim delodajalcem, bi bilo treba nujno preučiti, ali bi bile domačemu delavcu v primerljivem položaju priznane vse njegove pravice, ki jih je pridobil od dneva svoje prve zaposlitve. V zvezi s tem je mogoče le s podrobno analizo vsebine in ne oblike zakonskih ureditev ugotoviti, ali njihova dejanska uporaba za različne kategorije delavcev, ki so postavljeni v primerljive pravne položaje, vodi do položajev, ki so združljivi ali, nasprotno, nezdružljivi s temeljnim načelom prepovedi diskriminacije na podlagi državljanstva.

Zato člen 39(2) ES nasprotuje temu, da se osebi, ki je v položaju, kot je opisan zgoraj, ob zamenjavi pogodbe o zaposlitvi za določen čas lektorja na izmenjavi s pogodbo o zaposlitvi za nedoločen čas jezikoslovnega sodelavca in strokovnjaka za materni jezik zavrne priznanje pravic, pridobljenih od dneva njene prve zaposlitve glede povišanja plače, delovne dobe in prispevkov za socialno varnost, ki jih je plačal delodajalec, ker bi bil domači delavec v primerljivem položaju deležen ugodnosti takega priznanja, kar mora preveriti predložitveno sodišče.

(Glej točke 18, 19, 23, 24 in od 26 do 30 ter izrek.)